Ratturid ja mopeedijuhid sattusid liiklusõnnetustesse, kokku sai liikluses vigastada kuus inimest
Kella 11.45 paiku toimus liiklusõnnetus Ida-Virumaal Narva-Jõesuu linnas Supeluse ja Aia tänavate ristmikul, kus vastava kategooria juhtimisõiguseta 15-aastane neiu sõitis mopeediga Lingben peateele ette ja põrkas kokku sõidueesõigust omava sõiduautoga Opel Zafira, mida juhtis 41-aastane naine. Mopeedi kaasreisija, 61-aastane naine, toimetati Narva Haiglasse.
Kell 13.07 teatati liiklusõnnetusest Harjumaal Haabneeme alevikus Rohuneeme teel, kus 35-aastane naine sõitis sõiduautoga Audi Q7 otsa ülekäigurajal teed ületanud 26-aastasele naisele, kes esialgsetel andmetel ületas teed jalgratast käekõrval lükates. Jalakäija toimetati Ida-Tallinna Keskhaiglasse.
Kella 17.28 ajal toimus liiklusõnnetus Tartus Riia ja Ringtee tänavate ringristmikul, kus haagisega veoautot Volvo GBF juhtinud 29-aastane mees sõitis ette sõiduautole Audi A6, mida juhtis 20-aastane mees ning Audi taga liikunud sõiduautole BMW 530, mida juhtis 21-aastane mees. Audi põrkas kokku veoki vasakpoolse tagarattaga ja BMW sõitis otsa Audile. Audi juht toimetati Tartu Ülikooli Kliinikumi.
Kella 16.05 ajal põrkas Harjumaal Liiapeksi-Loksa tee 12-ndal kilomeetril Loksa suunas liikunud 47-aastase mehe juhitud sõiduauto Volkswagen Touran kokku metsavaheliselt kõrvalteelt ette sõitnud sõiduautoga Mercedes-Benz, mida juhtis 79-aastane mees. Sündmuskohalt toimetati Ida-Tallinna Keskhaiglasse kontrolli Mercedes-Benzi juht ja Volkswagenis viibinud kaasreisijad, 46-aastane mees ja 60-aastane mees.
Kella 22.03 paiku sõitis 41-aastane mees Tallinnas Järvevana tee raudteeülesõidul vastu Tallinn-Türi reisirongi, mida juhtis 49-aastane mees. Sündmuskohal töötasid foorid ja ka tõkkepuud oli alla lastud. Jalgrattur toimetati Põhja-Eesti Regionaalhaiglasse.